CELEX: 32022D0484
Language: hr
Date: 2022-03-23 00:00:00
Title: Provedbena odluka Komisije (EU) 2022/484 оd 23. ožujka 2022. kojom se predviđaju odstupanja od Uredbe (EU) br. 1307/2013 Europskog parlamenta i Vijeća i Delegirane uredbe Komisije (EU) br. 639/2014 u pogledu provedbe određenih uvjeta koji se odnose na plaćanje za ekologizaciju za godinu zahtjeva 2022. (priopćeno pod brojem dokumenta C(2022) 1875)

25.3.2022   
               
               
                  HR
               
               
                  Službeni list Europske unije
               
               
                  L 98/105
               
            
         PROVEDBENA ODLUKA KOMISIJE (EU) 2022/484
         оd 23. ožujka 2022.
         kojom se predviđaju odstupanja od Uredbe (EU) br. 1307/2013 Europskog parlamenta i Vijeća i Delegirane uredbe Komisije (EU) br. 639/2014 u pogledu provedbe određenih uvjeta koji se odnose na plaćanje za ekologizaciju za godinu zahtjeva 2022.
         
            
               (priopćeno pod brojem dokumenta C(2022) 1875)
            
         
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (1), a posebno njezin članak 69. stavak 1.,
         budući da:
         
                     (1)
                  
                  
                     U glavi III. poglavlju 3. Uredbe (EU) br. 1307/2013 predviđena su plaćanja za poljoprivredne prakse korisne za klimu i okoliš („plaćanje za ekologizaciju”). Među tim su praksama raznolikost usjeva iz članka 43. stavka 2. točke (a) i ekološki značajne površine iz članka 43. stavka 2. točke (c) te uredbe. Dodatna pravila o tim praksama utvrđena su u poglavlju 3. Delegirane uredbe Komisije (EU) br. 639/2014 (2).
                  
               
                     (2)
                  
                  
                     U članku 44. stavku 4. Uredbe (EU) br. 1307/2013 utvrđeno je da se za potrebe raznolikosti usjeva zemljište ostavljeno na ugaru smatra usjevom različitim od trava ili ostale travolike paše. To znači da se zemljište koje se upotrebljavalo za ispašu ili koje je požeto u svrhu proizvodnje ne može smatrati zemljištem ostavljenim na ugaru.
                  
               
                     (3)
                  
                  
                     U članku 46. stavku 2. prvom podstavku točki (a) Uredbe (EU) br. 1307/2013 utvrđeno je da se površine pod zemljištem ostavljenim na ugaru mogu smatrati ekološki značajnim površinama. Člankom 45. stavkom 2. Delegirane uredbe (EU) br. 639/2014 zahtijeva se da nema poljoprivredne proizvodnje, a člankom 45. stavkom 10.b te uredbe zabranjuje se upotreba sredstava za zaštitu bilja na zemljištu ostavljenom na ugaru koje se smatra ekološki značajnom površinom.
                  
               
                     (4)
                  
                  
                     Ruska invazija na Ukrajinu 24. veljače 2022. uzrokovala je nagli porast cijena robe i utjecala na ponudu i potražnju poljoprivrednih proizvoda. U cilju rješavanja te situacije trebalo bi povećati poljoprivredni proizvodni potencijal Unije za opskrbu hranom i hranom za životinje.
                  
               
                     (5)
                  
                  
                     Zemljište ostavljeno na ugaru i dalje je obradivo zemljište pogodno za proizvodnju usjeva koje se, iako u različitoj mjeri koja ovisi o uvjetima kao što je kvaliteta tla, može odmah iskoristiti za proizvodnju hrane i hrane za životinje. Kako bi se poljoprivrednicima omogućilo da što veći dio svojih raspoloživih površina iskoriste za potrebe proizvodnje hrane i hrane za životinje, državama članicama stoga bi trebalo za godinu zahtjeva 2022. odobriti odstupanje od zahtjeva koji se odnose na plaćanje za ekologizaciju, uključujući upotrebu sredstava za zaštitu bilja, za zemljište ostavljeno na ugaru za koje je prijavljeno da ispunjava zahtjeve u pogledu raznolikosti usjeva ili ekološki značajne površine u skladu s člankom 44. stavkom 4. odnosno člankom 46. stavkom 2. prvim podstavkom točkom (a) Uredbe (EU) br. 1307/2013.
                  
               
                     (6)
                  
                  
                     Ovom bi se Odlukom trebala predvidjeti samo odstupanja od obveza u pogledu raznolikosti usjeva i ekološki značajnih površina u mjeri i za razdoblje u kojem je to nužno. Odstupanja bi trebala biti ograničena na godinu podnošenja zahtjeva 2022. i usmjerena na suzbijanje učinka na ponudu i potražnju poljoprivrednih proizvoda tako što će se njima omogućiti povećanje ukupne obradive površine dostupne za proizvodnju hrane i hrane za životinje.
                  
               
                     (7)
                  
                  
                     Pri donošenju odluke o primjeni odstupanja te bi države članice trebale na odgovarajući način uzeti u obzir ciljeve poljoprivrednih praksi korisnih za klimu i okoliš, a osobito potrebu za dostatnom zaštitom kvalitete tla i kvalitete prirodnih resursa te biološke raznolikosti, posebno tijekom najosjetljivijih razdoblja cvatnje i gniježđenja ptica.
                  
               
                     (8)
                  
                  
                     Kako bi odstupanja odobrena ovom Odlukom bila učinkovita s obzirom na ciljeve koji se žele postići, tj. ublažavanje rasta cijena robe i učinka na ponudu i potražnju, države članice trebale bi odluke o primjeni odstupanja donijeti u roku od 21 dana od datuma obavijesti o ovoj Odluci te bi o tim odlukama Komisiju trebale obavijestiti u roku od sedam dana od datuma njihova donošenja.
                  
               
                     (9)
                  
                  
                     Kako bi se Komisiji omogućilo praćenje pravilne primjene predviđenih odstupanja i njihova učinka, države članice trebale bi dostaviti informacije o broju gospodarstava i hektara obuhvaćenih odstupanjima. Te bi informacije Komisiji trebalo dostaviti do 15. prosinca 2022. služeći se postojećim instrumentima za obavješćivanje.
                  
               
                     (10)
                  
                  
                     Mjere predviđene u ovoj Odluci u skladu su s mišljenjem Odbora za izravna plaćanja,
                  
               DONIJELA JE OVU ODLUKU:
         
            Članak 1.
            Odluke o odstupanju od određenih uvjeta koji se odnose na plaćanje za ekologizaciju za godinu zahtjeva 2022.
            
               1.   Odstupajući od članka 44. stavka 4. Uredbe (EU) br. 1307/2013, za godinu zahtjeva 2022. države članice mogu odlučiti da se zemljište ostavljeno na ugaru smatra različitim usjevom iako se upotrebljavalo za ispašu, požeto je u svrhu proizvodnje ili je obrađeno.
            
            
               2.   Odstupajući od članka 45. stavka 2. Delegirane uredbe (EU) br. 639/2014, za godinu zahtjeva 2022. države članice mogu odlučiti da se zemljište ostavljeno na ugaru smatra ekološki značajnom površinom u skladu s člankom 46. stavkom 2. prvim podstavkom točkom (a) Uredbe (EU) br. 1307/2013 iako se upotrebljavalo za ispašu ili je požeto u svrhu proizvodnje ili je obrađeno. Primjenjuje se faktor ponderiranja utvrđen za zemljište ostavljeno na ugaru u Prilogu X. Uredbi (EU) br. 1307/2013.
               Odstupajući od članka 45. stavka 10.b Delegirane uredbe (EU) br. 639/2014, ako države članice primjenjuju odstupanje iz prvog podstavka ovog stavka, također mogu odlučiti dopustiti uporabu sredstava za zaštitu bilja na područjima koja su se upotrebljavala za ispašu, požeta su u svrhu proizvodnje ili su obrađena.
            
         
         
            Članak 2.
            Rok
            Odluke iz članka 1. donose se u roku od 21 dana od datuma obavijesti o ovoj Odluci.
         
         
            Članak 3.
            Obavijesti
            
               1.   Države članice obavješćuju Komisiju o odlukama na temelju članka 1. u roku od sedam dana od datuma donošenja tih odluka.
            
            
               2.   Države članice do 15. prosinca 2022. obavješćuju Komisiju o broju gospodarstava koja su primijenila odstupanja iz članka 1. i broju hektara na koje su ta odstupanja primijenjena.
            
         
         
            Članak 4.
            Adresati
            Ova je Odluka upućena državama članicama.
         
         
            Sastavljeno u Bruxellesu 23. ožujka 2022.
            
               
                  Za Komisiju
               
               Janusz WOJCIECHOWSKI
               
                  Član Komisije
               
            
         
         
            (1)  SL L 347, 20.12.2013., str. 608.
         
         
            (2)  Delegirana uredba Komisije (EU) br. 639/2014 od 11. ožujka 2014. o dopuni Uredbe (EU) br. 1307/2013 Europskog parlamenta i Vijeća o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike te o izmjeni Priloga X. toj uredbi (SL L 181, 20.6.2014., str. 1.).